**Pressonline.rs/ period: dan, 1 / 29.06.2011 / termin:**

Kandić – nisam napustila REKOM

**Kandić: Nisam napustila REKOM**

Direktorka Fonda za humanitarno pravo Srbije Nataša Kandić negirala je danas da je napustila projekat Regionalne komisije za utvrđivanje istine o ratnim zločinima (REKOM), istakavši da je njegovo finansiranje potpuno transparentno

Kandić je kazala da će ona i Fond taj projekat napustiti tek kada bude "predat u ruke" državnih orana i kada bude doneta odluka o osnivanju REKOM-a.  
Ona je u izjavi Tanjugu objasnila da je još u martu podnela ostavku na članstvo u Koordinacionom veću REKOMA, kako bi više vremena mogla da posveti radu u Sekretarijatu, koji je zadužen za sprovođenje aktivnosti na prikupljanju potpisa.  
"Fond za humanitarno pravo i ja smo pokrenuli taj projekat. Kako možemo da ga napustimo?", navela je Kandić i dodala da je najmanje brine to što pojedini mediji pišu o "uzaludno" potrošenom novcu.  
Nju, kako je rekla, trenutno brine da li će i kada sve vlade formirati radne grupe, istakavši da se, kada je reč o novcu, revizije obavljaju na svaka tri meseca i da je REKOM "što se toga tiče najtransparentniji projekat koji postoji".  
Govoreći o kampanji za osnivanje REKOM-a, Kandić je navela da je prvobitno planirano da na prikupljanju potpisa bude angažovano 2.500 volontera, ali da za to nije bilo dovoljno sredstava.  
"Imali smo 500-600 volontera na terenu. To je jedan od razloga zbog kojih za tako kratko vreme nismo mogli da skupimo milion potpisa", precizirala je Kandić, koja smatra da je 500.000 dovoljno i da je to jaka podrška i veliki uspeh.  
U Crnoj Gori je već počela prva faza, formirana je radna grupa koja se bavi ovim pitanjem, rekla je Kandić i dodala da je u Srbiji REKOM imao jaku političku i medijsku podršku i da je prikupljeno 270.000. Inicijativu za osnivanje REKOMA sada, ukazala je Kandić, treba predati institucijama i insistirati na formiranju radnih grupa, kako se taj proces ne bi otegao u nedogled.  
Pojedini mediji su preneli da je Kandić napustila REKOM, pošto je na taj projekat potrošila čak 2,5 miliona evra.